Document ID: /roh_data/filtered/fineweb-2-filterrobots_roh.jsonl.gz/1312

Las autoritads svizras online
Per sortir da la Svizra cun Vossa martganzia privata na stuais Vus da princip resguardar naginas prescripziuns da duana spezialas. Vus na stuais er pajar nagins dazis d'export a las autoritads svizras.
Scleri dentant cun ils posts cumpetents gia avant che Vus sortis da la Svizra, sch'i dat eventualmain scumonds, permissiuns u restricziuns, p.ex. en ils secturs animals, protecziun da las spezias, armas, bains culturals e.u.v.
Las disposiziuns d'import a l'exteriur divergeschan d'in pajais a l'auter. Per infurmaziuns As drizzai per plaschair a l'administraziun da duana dal pajais respectiv.
Vulais Vus exportar in vehichel or da la Svizra? Alura stuais Vus annunziar il vehichel – senza vegnir intimà – ad in post da duana per laschar far l'uschenumnada taxaziun d'export.
Persunas che n'abitan betg en Svizra pon far restituir las taglias sin lur cumpras (tax-free). La martganzia cumprada sto dentant avair ina valur d'almain 300 francs.
Infurmaziuns davart las cundiziuns per la liberaziun da taglia e davart ils documents necessaris chattais Vus sin la pagina d'internet da l'Administraziun federala da taglia.